Worcester F 80 Distinctiones

14 Archus

Archus. *Vide arcum, et benedic qui fecit illum*, Eccli. 43[:12]. Archus vel yris est nubes rorida, radiis solaribus penetrata terram cornibus percutiens, celum vertice tangens, aeris humiditatem desiccans, solis situm insinuans, per sui resolucionem terram fecundans. Archus extensus minatur set non ferit quia iudicium futurum terret. Set non dum dampnat. Set archus quanto plus trahitur tanto forcius ferit. Sic est de iudicio vltimo. Archus a quatuor elementis sibi oppositis, contrahit quatuor colores: ex igne, rubeum in suppremo; ex terra, viridem in infimo; ex aqua, ceruleum; ex aere, citrinum.

¶ Item archus numquam apparet in parte australi, sed in orientali, occidentali, vel in aquilonari; nec videtur in nube volatili, set in quieta.

¶ Archus designat Christum incarnatum racione generacionis originalis, racione figuracionis naturalis, et racione significacionis spiritualis.

¶ Quo ad primum, archus uel yris causatur ex refractione radiorum solarium in nube rorida soli opposita, secundum Philosophum, 4, *Metere*, et eciam secundum Senecam, *De questionibus naturalibus,* secundum Bedam, *De natura rerum*, et secundum Ysidorum, quarto, *Ethimologiarum.* Radius procedens a sole qui est fontale principium luminis signat Dei Filium procedentem a Patre qui est principium tocius diuinitatis, secundum Augustinum 4 *De Trinitate,* capitulo 14. Nubes designat naturam humanam, secundum Rabanum, *De natura rerum,* libro [9], capitulo 14, vbi allegat illud Ysai. 19[:1]: *Ecce ascendit Dominus super nubem leuem,* id est, naturam humanam nullius peccati pondere prignatam, et *ingredietur Egiptum,* id est, mundum iste, radius, id est, Filius Dei attingens nubem roridam, id est, naturam humanam, id est, assumens naturam humanam quasi refran-

/fol. 214va/

gitur dum humanatur. Tunc enim dicitur aliquid refrangi, cum descendit uel reclinat a rectitudine ad latus. Sic Deus Dei Filius assumendo carnem videtur quasi declinasse a rectitudine Deitatis ad latus humanitatis. *Nam exinaniuit semetipsum [formam] serui accipiens*, Philip. 2[:7]: quia in quantum homo minor est seipso Deo.

¶ Secundo, Christus assimilatur iridi racione figuracionis naturalis. Videmus quod iris habet tres disposiciones versus celum, habet figuram circuli, versus terram non. Set ex parte circuli deficit versus terram. Item versus celum erigitur, versus terram declinatur. Item versus celum clauditur versus terram aperitur. Igitur intelligendo per celum eius naturam celestem per terram eius[[1]](#footnote-1) naturam humanam que de terra originatur. Tunc Christus versus celum, id est, ex parte nature diuine assimulatur circulo, quia caret principio et fine. Set ex parte terre, id est, nature humane, deficit circulus quia principum habuit in concepcione et finem in morte.

¶ Item, versus celum eleuatur, quia secundum naturam Dei super omnem creaturam ascendit, set versus terram deprimitur, quia secundum naturam humanam infra aliquam creaturam reperitur, scilicet, angelum, [Psal 8:6]: Enim *Minuisti eum paulo minus ab angelo.* Hoc est corpore, non mente, nam solus Deus maior est mente humana, uel dicitur minorari angelis, non propter naturam humanam, set propter passionem mortis.

¶ Adhuc si per celum velimus intelligere naturam angelicam, tunc Filius Dei versus celum clauditur, versus terram aperitur, quia Filius Dei non naturam angelicam per viam clausam set natura humanam. Set per viam apertam intrant, homo et quod dicitur Heb. 2[:16]: *Nusquam angelus apprehendit, set semen Abrahe apprehendit*.

¶ Secundo, Christus comparatur iridi racione significationis, nam iris est signum reconsiliacionis Dei et hominis, Gen. 9[:13]: *Archum meum ponam in nubibus celi et erit signum*.

¶ Quando igitur archus celestis, id est, Dei Filius, positus est in nube, id est, carni vnitus humane, tunc reconciliati sunt et confederati Deus et[[2]](#footnote-2) homo. Item archus potest designare sacram scripturam que constat de ligno Veteris Testamenti et corda noui, cuius ligni coruna mobilia sunt, set medium manet immobile, quia cerimonialia recesserunt, set moralia remanserunt, Mat. 5[:43]: *Dictum est* antiquis*, Diliges proximum,* etc.

¶ Archus bicolor est, ceruleus et igneus, quia Sacra Scriptura duo habet iudicia: vnum per aquam iam

/fol. 214vb/

factam, aliud per ignem futurum. Vel ceruleus propter promissionem glorie eo quod aqua refrigerat. Igneus propter comminacionem iehenne, eo quod comburet. Istum archum posuit Deus in nubibus, id est, apostolis secundum illud [Ysai. 60:8]: *Qui sunt,* scilicet, *isti, qui ut nubes volant*? Volant cito per celestem affeccionem, pluunt per erudicionem, tonant per comminacionem, coruscant per opposicionem, quas condiciones debet bonus predicator habere, etc.

1. eius ] *add.* ~~eius~~. [↑](#footnote-ref-1)
2. et ] *add*. ~~Deus~~. [↑](#footnote-ref-2)